DOI: 10.14457/tu.the.2016.1217
title: ประสิทธิผลของการนำนโยบายแก้ไขปัญหาสลากกินแบ่งรัฐบาลเกินราคาของรัฐบาลพลเอกประยุทธ์ จันทร์โอชา มาปฏิบัติ

description: การศึกษาเรื่อง “ประสิทธิผลของการนำนโยบายแก้ไขปัญหาสลากกินแบ่งรัฐบาลเกินราคาของรัฐบาลพลเอกประยุทธ์ จันทร์โอชา มาปฏิบัติ” มีวัตถุประสงค์ เพื่อ 1.ศึกษาปัจจัยที่ส่งผลต่อประสิทธิผลของการนำนโยบายแก้ไขปัญหาสลากกินแบ่งรัฐบาลเกินราคามาปฏิบัติ  2. ศึกษาประสิทธิผลของการดำเนินงานตามนโยบายการแก้ไขปัญหาการจำหน่ายสลากกินแบ่งรัฐบาล โดยการศึกษาในครั้งนี้เป็นการศึกษาวิจัยเชิงคุณภาพ (Qualitative Research) โดยการศึกษาข้อมูลจากเอกสาร เก็บข้อมูลโดยใช้วิธีการสังเกตและการสัมภาษณ์แบบเจาะลึกจากผู้ให้ข้อมูลสำคัญ (Key Informants) เพื่อให้ได้มุมมองของผู้ที่เกี่ยวข้องกับการการนำนโยบายแก้ไขปัญหาสลากกินแบ่งรัฐบาลเกินราคารัฐบาลของพลเอกประยุทธ์ จันทร์โอชามาปฏิบัติ โดยเครื่องมือในการศึกษา ประชากรกลุ่มตัวอย่าง และวิธีสุ่มตัวอย่าง ผู้ศึกษาได้เลือกกลุ่มตัวอย่างในการศึกษาโดยการกำหนดจำนวนขึ้นมา (Quota Sampling) เนื่องจากไม่ทราบจำนวนประชากรที่แน่ชัด ซึ่งเป็นผู้ที่นำนโยบายไปปฏิบัติได้แก่เจ้าหน้าที่ผู้มีอำนาจบังคับใช้กฎหมาย และผู้มีส่วนได้ส่วนเสียจากการนำนโยบายไปปฏิบัติ ได้แก่ ผู้ค้าและผู้ซื้อสลากกินแบ่งรัฐบาล โดยกำหนดขึ้นมาเป็นตัวแทนของแต่ละเขตพื้นที่ ตามเขตการปกครองของกรุงเทพมหานคร โดยนำข้อมูลที่ได้มาวิเคราะห์ข้อมูลและการแปลความข้อมูลในเชิงพรรณนา (Descriptive Analysis) เพื่อวิเคราะห์และประมวลผลข้อมูล โดยผลการศึกษามีดังนี้ประสิทธิผลของการนำนโยบายการแก้ไขปัญหาสลากกินแบ่งรัฐบาลเกินราคาของรัฐบาลพลเอกประยุทธ์ จันทร์โอชา สามารถแก้ไขปัญหาสลากกินแบ่งรัฐบาลเกินราคาได้ในระดับหนึ่ง ผลจากการสัมภาษณ์ทั้งจากผู้ค้าและผู้ซื้อสลากกินแบ่งรัฐบาล พบว่า หลังรัฐบาลประกาศนโยบาย แผงค้าสลากมีการติดป้ายราคาชัดเจน โดยผู้ซื้อส่วนใหญ่ซื้อสลากได้ขายในราคา 80 บาท เมื่อเทียบกับก่อนที่รัฐบาลพอเอกประยุทธ์ จันทร์โอชา จะเข้ามา ที่ผู้ค้าและผู้ซื้อส่วนใหญ่ระบุว่า เคยซื้อสลากเฉลี่ยอยู่ที่ราคา 90-110 บาท แต่ยังพบการขายเกินราคาในกรณีสลากรวมชุด ที่ขายต่อชุดประมาณ 450-500 บาทต่อ 5 ฉบับคู่ เฉลี่ยราคาใบละ 90-100 บาท ส่วนในด้านความพึงพอใจของผู้ซื้อ พบว่าส่วนใหญ่ระบุว่า มีความพึงพอใจ เนื่องจากได้ซื้อสลากในราคาสลากถูกลง จึงได้รับประโยชน์จากนโยบาย แต่พบว่าผู้ค้าสลากบางส่วนยังไม่มีความพึงพอใจ เนื่องจากได้กำไรไม่มากเหมือนสมัยก่อน เพราะต้องในราคา 80 บาทราคาเดียวเท่านั้น แต่ผู้ค้ามีการปรับตัวและหารายได้เสริม โดยการวางกล่องทิปที่บริเวณแผงค้าสลากกินแบ่งรัฐบาล เพื่อให้ผู้ซื้อได้ใส่เงินลงในกล่องทิปตามความพึงพอใจโดยปัจจัยที่ส่งผลต่อความสำเร็จและความล้มเหลวในการนำนโยบายการแก้ไขปัญหาสลากกินแบ่งรัฐบาลเกินราคาของรัฐบาลพลเอกประยุทธ์ จันทร์โอชา มาปฏิบัติ ประกอบด้วย ปัจจัยด้านความสามารถในการบริหารจัดการของสำนักงานสลากกินแบ่งรัฐบาล,ปัจจัยด้านความเข้มงวดกวดขันของเจ้าหน้าที่ผู้มีอำนาจบังคับใช้กฎหมาย, ปัจจัยด้านความเข้มงวดในการปฏิบัติการระดับพื้นที่ และปัจจัยด้านการเข้าถึงช่องทางการติดต่อรับเรื่องร้องทุกข์ โดยมีข้อเสนอแนะคือ สำนักงานสลากกินแบ่งรัฐบาลควร เพิ่มผลิตภัณฑ์ใหม่ รวมทั้งกำหนดรูปแบบและวิธีการจำหน่ายต่างๆ เช่น รัฐบาลจัดสลากรวมชุดขึ้นมาเอง หรือการกำหนดราคาสลากรวมชุดขึ้นมาเฉพาะ เพื่อให้ผู้ค้าได้รับ การจัดสรรสลากรวมชุดจากสำนักงานสลากกินแบ่งรัฐบาลโดยตรง ไม่ผ่านพ่อค้าคนกลาง ซึ่งเป็นต้นเหตุปัญหาสลากรวมชุดที่ขายเกิน และควรควรเพิ่มช่องทางร้องทุกข์หรือรับเรื่องร้องเรียน ณ จุดซื้อ-ขายสลากกินแบ่งรัฐบาล เพื่อเปิดให้ประชาชนที่ได้รับผลกระทบหรือได้รับเบาะแสการจำหน่ายสลากกินแบ่งรัฐบาลเกินราคาร้องเรียนได้โดยตรง และเข้าถึงบริการของสำนักงานสลากกินแบ่งรัฐบาลมากขึ้น ขณะเดียวกันควรตั้งรางวัลนำจับให้รางวัลแก่ประชาชนที่ให้ข้อมูลหรือเบาะแสต่อเจ้าหน้าที่ จนนำไปสู่การจับกุมได้ เพื่อนำไปสู่ความสำเร็จในการแก้ปัญหาสลากเกินราคาอย่างยั่งยืน